Kommissionens beslutning

af 12. februar 2001

om godkendelse af den tekniske handlingsplan for 2001 til forbedring af landbrugsstatistikken

(meddelt under nummer K(2001) 356)

(2001/147/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 96/411/EF af 25. juni 1996 om forbedring af Fællesskabets landbrugsstatistik(1), senest ændret ved Europa-Parlamentets og Rådets beslutning nr. 2298/2000/EF af 28. september 2000(2), særlig artikel 4 og artikel 6, stk. 2, og

ud fra følgende betragtninger:

(1) I henhold til Kommissionens beslutning 96/411/EF opstiller Kommissionen hvert år en teknisk handlingsplan for landbrugsstatistik.

(2) En række af de aktioner, der er igangsat med de tidligere tekniske handlingsplaner, bør konsolideres, og medlemsstaternes arbejde bør fortsættes, bl.a. med hensyn til balancer og anvendelse af pesticider.

(3) Det er nødvendigt at indhente detaljerede oplysninger om prognoserne for den animalske produktion og om landbrugsmiljøindikatorerne og at videreudvikle de miljømæssige aspekter af landbrugsregnskaberne med henblik på gennemførelsen af EU's politikker på området.

(4) I henhold til artikel 6 i beslutning 96/411/EF deltager Fællesskabet i de udgifter, som den enkelte medlemsstat har i forbindelse med tilpasningen af de nationale landbrugsstatistiske systemer og i forbindelse med det forberedende arbejde vedrørende de foranstaltninger, der skal gennemføres på områder af ny eller voksende interesse, som indgår i en teknisk handlingsplan.

(5) De i denne beslutning fastsatte foranstaltninger er i overensstemmelse med udtalelse fra Den Stående Landbrugsstatistiske Komité -

VEDTAGET FØLGENDE BESLUTNING:

Artikel 1

Den tekniske handlingsplan for 2001 til forbedring af landbrugsstatistikken findes i bilaget til denne beslutning.

Artikel 2

Denne beslutning er rettet til medlemsstaterne.

Udfærdiget i Bruxelles, den 12. februar 2001.

På Kommissionens vegne

Pedro Solbes Mira

Medlem af Kommissionen

(1) EFT L 162 af 1.7.1996, s. 14.

(2) EFT L 263 af 18.10.2000, s. 1.

BILAG

TEKNISK HANDLINGSPLAN FOR 2001

Aktionerne i den tekniske handlingsplan til forbedring af landbrugsstatistikken (Tapas) i 2001 har til formål:

- for det første at videreføre en række af de aktioner, der blev sat i gang under handlingsplanerne for 1996/1997, 1998 og 1999, og som har som særligt mål at udvide og validere de metoder, der tidligere er blevet afprøvet, med henblik på at give bedre statistikker på følgende områder:

i) balancer

ii) anvendelsen af pesticider

- og, for det andet at igangsætte aktioner på tre nye områder:

iii) prognoser for den animalske produktion

iv) landbrugsmiljøindikatorer

v) de miljømæssige aspekter af landbrugsregnskaberne.

Fællesskabet yder finansiel støtte til de projekter, der gennemføres som led i disse aktioner. Bidraget pr. medlemsstat vil ikke overstige de beløb, der er anført i tabel A.

De aktioner, medlemsstaterne forelægger, skal vedrøre:

1) Balancer

Denne aktion har til formål at forbedre dataene inden for følgende balancer:

a) Kødbalancer: etablering eller forbedring af fjerkræbalancer; forbedring af oksekødsbalancen og fåre- og gedekødsbalancen.

b) Vegetabilske balancer: forbedring af balancerne ved hjælp af metodologiske undersøgelser, der skal forbedre kvaliteten af de eksisterende balancer for de vigtigste vegetabilske produkter, specielt korn. Specielt lagre og forbrug skal undersøges.

c) Andre forsyningsbalancer: denne aktion er en forlængelse af de allerede gennemførte aktioner og har til formål at forbedre pålideligheden af dataene om lagre og internt forbrug, herunder forbrug på bedrifterne.

d) Foderbalancer: denne aktion er en forlængelse af de allerede gennemførte aktioner, dels hvad angår en første beregning af foderbalancen (ofte efter forbedring af forsyningsbalancerne), dels hvad angår en uddybning af denne første beregning på grundlag af undersøgelser af ressourcerne og anvendelserne samt indgående analyser af de disponible oplysninger. Det endelige mål er en matrix over ressourcer/anvendelser efter art. Der skal også søges kohærens mellem forsyningsbalancerne og foderbalancen.

2) Anvendelsen af pesticider

Denne aktion har til formål at udvide det område, hvor der indsamles data om anvendelsen af pesticider, og at forbedre kvaliteten og indberetningshastigheden ved forskellige metoder som f.eks. anvendelse af forskellige kilder. Aktionen tager form af en undersøgelse omfattende en given type afgrøde. Denne type afgrøde vælges af medlemsstaterne alt efter betydning, enten på grundlag af dyrket areal eller på grundlag af den anvendte mængde pesticider. Aktionen har også til formål at give oplysninger om anvendelsen af et nærmere bestemt aktivt stof.

3) Prognoser over den animalske produktion

En undersøgelse af den database, der er oprettet i henhold til bestemmelserne om registrering af kvæg, kan give oplysninger om kvægbestanden og dermed lette fremtidige prognoser, når denne database er blevet valideret. I denne aktion indgår også en udbygning af det statistiske system vedrørende fjerkræavl.

4) Landbrugsmiljøindikatorer

Kommissionen ønsker at fremme projekter, der har til formål at forbedre de allerede eksisterende indikatorer, specielt oplysninger på regionalt plan om udbytte af visse afgrøder, salg og forbrug af mineralsk gødning osv. Den støtter også indførelse af landskabsindikatorer, f.eks. længden af levende hegn eller mure eller arealer anvendt på regionalt plan uden for det udnyttede landbrugsareal (græsgange, sætere osv.), virkningen af strukturelle karakteristika på driften og oplysninger om driftsmetoder.

5) Miljømæssige aspekter af landbrugsregnskaberne

Formålet med denne aktion er først og fremmest i metodologien for landbrugs- og skovbrugsregnskaberne at indføre begreber og definitioner, som gør det muligt at tage hensyn til en række miljømæssige komponenter, f.eks. tjenesteydelser i forhold til den samlede produktion eller fordelingstransaktioner i form af subsidier eller skat.

Disse nye definitioner vil derefter blive indført.

Den forventede interesse for Fællesskabet ligger i, at der indføres konsistente serier som supplement til serierne i landbrugs- og skovbrugsregnskaberne.

Tabel A

TEKNISK HANDLINGSPLAN FOR 2001

Fællesskabets maksimale bidrag til omkostningerne

fordeling pr. medlemsstat

>TABELPOSITION>